"อาคม" เปิดทางบอร์ดสลากเพิ่มโควตาหวยดิจิทัล
'คลัง'เปิดทางบอร์ดสลากเพิ่มโควตาหวยดิจิทัล หลังประชาชนแห่ซื้อเกลี้ยง 5 ล้านใบ
6 มิ.ย. 2565

นายอาคม เติมพิทยาไพสิฐ รมว.การคลัง กล่าวว่า การเพิ่มโควตาสลากดิจิทัลผ่านแอปพลิเคชันเป๋าตังเป็นอำนาจของคณะกรรมการสลากกินแบ่งรัฐบาลจะพิจารณาว่าจะเพิ่มหรือไม่ แต่ต้องยอมรับว่าสลากดิจิทัลเป็นการแก้ปัญหาการขายสลากฯ เกินราคาได้ดี และวิธีการก็เป็นไปตามโลกในยุคดิจิทัลที่เปลี่ยนแปลงไป ซึ่งสำนักงานสลากฯ ได้ปรับตัวทั้งนี้ การขายสลากดิจิทัลล็อตแรกกว่า 5 ล้านฉบับ ได้รับการตอบสนองเป็นอย่างดีจากประชาชน ซึ่งถือว่าเป็นสัญญาณและทิศทางที่ดีที่จะเป็นแนวทางในการแก้ปัญหาการขายสลากฯ เกินราคา ควบคู่ไปกับวิธีการอื่น ๆ'การเพิ่มโควตาสลากดิจิทัลบนแอปพลิเคชันเป๋าตังเป็นอำนาจของคณะกรรมการสลากฯ ที่จะดำเนินการได้ตามความเหมาะสม ซึ่งอยู่กับการตัดสินใจของคณะกรรมการสลากฯ ได้เต็มที่' นายอาคม กล่าว